section_heading: Povijest hramova
paragraph_text: Prve šintoističke građevine pojavile su se onda kada se pojavila potreba za prizivanjem kamija na određena mjesta kako bi ih blagoslivljali, tj. s razvojem poljoprivrede. To su bile jednostavne kolibe koje su trebale poslužiti kao privremeno prebivalište kamija, obično tijekom žetve, kako bi kami mogao pomagati i štiti ljude dok rade. Kasnije, mali, rani primjerci hramova počeli su se graditi i na drugim mjestima, i to najčešće na vrhovima gora, za koje se najviše vjerovalo da su gošintai. Shodno tome, nije bilo nužnosti za oslikavanjem gošintaija, te rana svetišta nisu ni imala slikovne predstave kamija ili njihovih gošintaija.